馬拉也林文（粵拼：maa5 laai1*laa1 jaa5 lam4 man4*2） （馬拉也林文：മലയാളം，拉丁轉寫：Malayāḷaṁ，國際音標：[mɐləjaːɭəm]），係通行於南印度基拉拉邦嘅語言，係呢個邦嘅法定語言，有超過3800萬人用。同時根據印度憲法，馬拉也林文係印度22種國家語言之一。喺2013年宣佈爲印度古典語言之一。「馬拉也林」個名譯自呢隻話自稱嘅發音，但作爲民族語言所對應嘅民族叫「馬拉也利人」（മലയാളി，轉寫：Malayāḷi），噉係因爲呢個詞嘅詞根係「馬拉也拉」（മലയാള，轉寫：Malayāḷa），-m（ം，轉寫：ṁ）同-i（ി，轉寫：i）都係附標詞尾。因爲多數馬拉也利人聚居喺基拉拉邦，所以習慣將呢個民族稱爲「基拉拉人」（英文：Keralite）。